Самарқанд халқаро аэропорти баҳорги-ёзги парвозлар жадвалига ўтди — тафсилотлар
Oбуна бўлиш
Самарқанддан Россияга парвозлар сони оширилди.
ТОШКЕНТ, 31 мар — Sputnik. Самарқанд халқаро аэропорти баҳорги-ёзги парвозлар жадвалига ўтди, дея хабар берди аэропорт матбуот хизмати.
Қайд этилишича, баҳор-ёз жадвали доирасида ҳамкор авиакомпаниялар янги рейсларни очишда давом этади ва энг оммабоп йўналишлар бўйича парвозлар частотасини оширади.
Шундай қилиб, Ўзбекистоннинг Qanot Sharq авиаташувчиси баҳор-ёзги парвозлар жадвалида ҳафтасига бир марта Тел-Авивга парвозларни қайта йўлга қўйишни режалаштирмоқда. Шунингдек, Uzbekistan Airways ҳафтада бир марта сешанба кунлари Тошкент – Тел-Авив – Самарқанд йўналиши бўйича парвозлар дастурини очади.
Баҳор-ёз мавсумида Ural Airlines ҳафтасига 4 марта Москвага мунтазам рейсларни амалга оширишни бошлайди.
Қозоғистоннинг FlyArystan лоукостер авиакомпанияси Олмаотадаги парвоз дастурини тикламоқда ва парвозларни ҳафтасига 2 марта чоршанба ва жума кунлари амалга оширади.
China Southern Airlines 14 апрелдан бошлаб Самарқанддан Урумчига (Хитой) ҳафтасига бир марта парвозларни тиклайди.
Янги мавсумда "Победа" авиакомпанияси Москвага парвозлар сонини ҳафтасига 10 мартагача оширади, бундан ташқари, қуйидаги авиаташувчилар ушбу йўналишдаги парвозлар частотасини оширишни режалаштирмоқда:
Аэрофлот ҳафтасига 9 мартагача, Uzbekistan Airways – ҳафтасига 6 марта ва Россиянинг Utair авиакомпанияси ҳафтасига 5 мартагача.
S7 Airlines Самарқанддан Новосибирскга парвозлар частотасини оширади ва ҳафтасига 2 марта сешанба ва пайшанба кунлари парвозларни йўлга қўяди.
Шунингдек, Санкт-Петербургга парвозлар сони кўпайтирилади: Utair авиакомпанияси ҳафтасига 2 мартадан 3 мартага, Uzbekistan Airways эса 4 тага.
Самарқанддан Истанбулга рейсларга талаб ортиши муносабати билан Туркиянинг асосий авиаташувчиси Turkish Airlines баҳор-ёз даврида рейслар частотасини ҳафтасига 4 мартадан 10 мартагача оширишни режалаштирмоқда.
Ўз навбатида Uzbekistan Airways ҳам янги частоталарни қўшиб, Истанбулга ҳафтасига 5 марта парвозларни амалга оширишни режалаштирмоқда.
Маълумот учун, 2023-2024 куз-қиш даврида Air Marakanda 491 мингдан ортиқ йўловчига хизмат кўрсатди (ўтган йилнинг шу даврига нисбатан +55%), жорий йил бошидан эса 294 минг йўловчига хизмат кўрсатилди (ўтган йилнинг шу даврига нисбатан +39%).